Rasmus Prehn (S), 2013-05-28:
Det skal jeg beklage.
Jeg var sikker på, det var Venstre, der skulle før mig.
Fra socialdemokratisk side afviser vi det her beslutningsforslag.
Der er ikke nogen tvivl om, at der er mange gode intentioner i forslaget.
Fra socialdemokratisk side kan vi naturligvis godt støtte, at man kan kigge på, om man kan tilrettelægge hastighedsbegrænsningerne på en klogere måde, og om man kan differentiere i det.
Men som justitsministeren netop har været inde på, er det et arbejde, man er i gang med i Transportministeriet.
Så der er rigtig meget i det her beslutningsforslag, som sådan set er noget, vi er i gang med allerede.
Det er indskrevet i regeringsgrundlaget, at der skal være større trafiksikkerhed, og jeg vil gøre opmærksom på, at vi så sent som den 21. marts i den store og brede trafikforligskreds, nemlig den grønne transportpolitiske kreds, blev enige om at udmønte hele 72,6 mio. kr. til bedre trafiksikkerhed i 2013.
Som justitsministeren også har været inde på, er der altså derudover afsat 335 mio. kr. til over de næste 2 år at sikre flere mobile fartkontroller, altså ATK'er.
Det betyder konkret, at man kommer til at gå fra 26 fotovogne til 100 fotovogne fordelt over hele landet, hvilket vil være med til at sikre, at folk ikke bryder de hastighedsgrænser, der er.
Jeg synes, det er en glædens dag i dag, fordi vi tidligere vedtog lovforslaget om Tempo 100-busser.
Det er jo et eksempel på, at vi fra socialdemokratisk side har været med til at bane vejen for en nytænkning på det her område.
Tidligere har man talt rigtig meget om, at turistbusser og andet skulle have lov at køre som godkendte Tempo 100-busser ligesom i Tyskland.
Men det lykkedes altså ikke at få ændret det her under den tidligere regering.
Så der er altså rigtig stor villighed fra socialdemokratisk side til at kigge på det her område.
Men nogle af de konkret forslag, der kommer frem om traktorer, elcykler og andre ting, er ting, som ikke er tilstrækkeligt belyst endnu, og det vil vi ikke være med til at ændre, så længe vi ikke har tilstrækkelig dokumentation for, at det er det rigtige. Så vil jeg gerne sige – det var også derfor, jeg havde håbet, at Venstre var kommet op, så jeg kunne have stillet nogle spørgsmål til dem – at det forekommer ganske besynderligt, at Venstre nu slår sig op på et forslag, hvor man vil til at lade millionerne rulle igen i forhold til investeringer på det her område.
For sagen er jo den, at vi ikke skal længere tilbage end til Jyllands-Posten tirsdag den 26. marts 2013, hvor Venstre retsordfører, hr. Karsten Lauritzen, er ude med sådan en bandepakke.
Man vil altså bruge mindre på trafikkontrol, mindre på trafiksikkerhed, og det er det, man vil finansiere det med.
Så Venstre er altså i fuld gang med at prøve at blæse og have mel i munden på samme tid.
Det er upassende, at man prøver at slå sig op på at love noget, man helt tydeligt har været ude at sige man ikke vil være med til, fordi man vil bruge pengene et andet sted.
Så det vil jeg gerne stille nogle kritiske spørgsmål om senere, men jeg synes i hvert fald, det virker noget dobbeltmoralsk, at man går ud og lover at reducere på et område, og samtidig er man så ude at sige, at der sagtens kan bruges mere.
Det hænger slet ikke sammen.
Det er jo vigtigt at få de her ting præciseret.
Det, der er svagheden ved det her beslutningsforslag, er jo, at det er en række hurtige skud fra hoften, som ikke er særlig underbyggede, og som ikke hænger sammen med nogen form for evidens i forhold til trafiksikkerhed.
Vi har jo fra socialdemokratisk side understreget, at vi også gerne vil være med til at kigge på fart med fornuft, men vi skal vide, om der er sikkerhed forbundet med det her, og derfor er det godt at få de her ting præciseret.
Og jeg synes bare, at beslutningsforslaget her er for uunderbygget.